በቀጣዩቹ አስር ቀናት የሚኖረው የአየር ሁኔታ የድህረ ሰብል ስብሰባን ለማጠናቀቅ አዎንታዊ ሚና እንደሚኖረው ተጠቆመ
በጋዜጣው ሪፖርተር አዲስ አበባ፡- በቀጣዩቹ አስር ቀናት የሚኖረው የአየር ሁኔታ በአብዛኛዎቹ የአገሪቱ አካባቢዎች ላይ እየተከናወነ የሚገኘውን የመኸር ወቅት የድህረ ሰብል ስብሰባ እንቅስቃሴ ለማጠናቀቅ አዎንታዊ ሚና እንደሚኖረው የብሄራዊ ሚቲዎሮሎጂ ኤጀንሲ ገለጸ። ኤጀንሲው እኤአ ከጃንዋሪ 11 እስከ 20 ቀን 2021 የሚኖረው የአየር ሁኔታ አዝማሚያ በእርሻ ሥራ እንቅስቃሴ ሊያሳድር የሚችለውን ተጽእኖ አስመልክቶ ለዝግጅት ክፍላችን በላከው የትንበያ መረጃ እንዳስታወቀው ፤ በአየር ትንበያው መሰረት በአብዛኛዎቹ የአገሪቱ አካባቢዎች ላይ የበጋው ደረቃማ የእርጥበት ሁኔታ እንደሚያመዝን ይጠበቃል። ይህም በአብዛኛዎቹ የአገሪቱ አካባቢዎች ላይ እየተከናወነ የሚገኘውን የመኸር ወቅት የድህረ ሰብል ስብሰባ እንቅስቃሴ ለማጠናቀቅ አዎንታዊ ሚና ይኖረዋል። በአንጻሩ ለቋሚ ሰብሎችም ሆነ ለግጦሽ ሳር እና ለመጠጥ ውሃ አቅርቦት አሉታዊ ጎን እንደሚኖረው ይጠበቃል። በመደበኛ ሁኔታ የጃንዋሪ ሁለተኛው አስር ቀናት በአብዛኛው የአገሪቱ አካባቢዎች ላይ የበጋው ደረቃማ የእርጥበት ሁኔታ የሚያመዝንበት ወቅት ሲሆን፤ የመኸር ሰብል አብቃይ በሆኑት አካባቢዎች የድህረ ሰብል ስብሰባ ተግባራት የሚጠናቀቅበት ጊዜ እንደሚሆን አመልክቷል። አንዳንድ የበልግ ሰብል አብቃይ አካባቢዎች በሚያገኙት አነስተኛ መጠን ያለው ርጥበት የማሳ ዝግጅት አስቀድመው የሚጀምሩበት ወቅት እንደሚሆንም ጠቁሟል። ሆኖም ግን በተወሰኑ የሀገሪቱ ክፍሎች ላይ በተለይም በሰሜን ምሥራቅ፣ በመካከለኛውና በደቡብ፣ በደቡብ ምዕራብ የአገሪቱ አካባቢዎች ላይ ለጥቂት ቀናት የሚቆይ መጠነኛ እርጥበት ያገኛሉ። ይህም ሁኔታ በልግ አብቃይ በሆኑ አካባቢዎች የአፈር ውስጥ እርጥበትን ከማጎልበት አንጻር ከሚኖረው ጠቀሜታ ጋር ተያይዞ የማሳ ዝግጅት አስቀድሞ ለመጀመር እንደሚያስችል ይጠበቃል ብሏል። የሚገኘው መጠነኛ እርጥበት ለቋሚ ተክሎች አዎንታዊ ሚና የሚኖረው ሲሆን፤ ለአርብቶ አደርና ከፊል አርብቶ አደር አካባቢዎች የግጦሽ ሳርና የመጠጥ ውሃ አቅርቦትን በመጠኑ እንደሚያሻሽል አመልክቷል። በመደበኛው ሁኔታ በአብዛኞቹ የአገሪቱ ክፍሎች ላይ የበጋው ደረቅ ፀሐያማና ነፋሻማ የአየር ጸባይ አመዝኖ ይቆያል። ይሁን እንጂ አንዳንድ የስምጥ ሸለቆና አዋሳኝ አካባቢዎች፣ የሰሜን ምሥራቅ የመካከለኛውና የደቡብ ምዕራብ ስፍራዎች ለጥቂት ቀናት የሚቆይ አነስተኛ ዝናብ ይኖራቸዋል ብለዋል።ለሚቀጥሉት አስር ቀናት በአሁኑ ጊዜ በአብዛኛው የአገሪቱ ክፍሎች ላይ እየታየ ያለው የበጋው ደረቃማ የአየር ሁኔታ ቀጣይነት ይኖረዋል ተብሎ እንደሚጠበቅ አመልክቷል። በመጀመሪያዎቹ ጥቂት ቀናት ለደመና መፈጠር መንስኤ ሊሆኑ የሚችሉ የሚቲዎሮሎጂ ክስተቶች በመካከለኛው፣ በሰሜን ምሥራቅ እንዲሁም በደቡባዊ የኢትዮጵያ ክፍሎች ሊኖር እንደሚችል የጠቆመው፤ እጀንሲው በአንዳንድ አካባቢዎች ላይ አንጻራዊ የደመና ሽፋን መጨመርና ቀላል መጠን ያለው ዝናብ በጥቂት ቦታዎች ላይ ሊኖራቸው እንደሚችል አስታውቋል። በቀጣዩቹ አስር ቀናት ከአማራ ክልል የሰሜንና የደቡብ ወሎ ዞኖች፣ አዲስ አበባ፣ ከኦሮሚያ ክልል ጅማና ምዕራብ አርሲ ዞኖች፤ ከደቡብ ብሄር ብሄረሰቦችና ህዝቦች ክልል የካፋ፣ የዳውሮ፣ የጋሞ፣ የጎፋ የጉራጌ እና የሀዲያ ዞኖች እንዲሁም ጥቂት የሲዳማ ዞኖች በጥቂት ስፍራዎቻቸው ላይ አነስተኛ መጠን ያለው ዝናብ ያገኛሉ። የተቀሩት የአገሪቱ አካባቢዎች ደረቅ ሆነው ይቆያሉ ሲል የትንበያ መረጃውን ጠቅሶ ኤጀንሲው አስታውቋል።

አዲስ ዘመን ጥር 7 ቀን 2013 ዓ.ም 

